Okresná prokuratúra Spišská Nová Ves 
Elektrárenská 1, 052 01 Spišská Nová Ves 1

Sp. zn. : 3 Pv 536/13/8810	Spišská Nová Ves, 15.5.2014
EEČ : 2-68-811-2014

U Z N E S E N I E

Trestná vec:	obvinený XXXXX a spol. 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Spišská Nová Ves
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako konatelia sXXXXX, Spišská Nová Ves (od 28.08.2013 so sídlom XXXXX), IČO: XXXXX, v ktorej boli zodpovední za nakladanie s finančnými prostriedkami a rozhodovali o ich použití, po predchádzajúcej vzájomnej dohode

1/ neodviedli v lehotách splatnosti na účet XXXXX, pobočka Spišská Nová Ves, poistné na nemocenské poistenie, dôchodkové poistenie a poistenie v nezamestnanosti, ktoré bolo zamestnancom spoločnosti zrazené z ich vymeriavacích základov podľa § 141 ods. 2 zák. č. 461/2003 Z.z. o sociálnom poistení v znení neskorších predpisov zákona za mesiace
-	marec 2013 vo výške 352,97 eur,
-	apríl    2013 vo výške 364,49 eur,

2a/ neodviedli v lehotách splatnosti podľa § 17 zák. č. 580/2004 Z.z. o zdravotnom poistení v znení neskorších predpisov, XXXXX, pobočka Spišská Nová Ves, preddavky na zdravotné poistenie svojich zamestnancov, ktoré zrazili z ich príjmov v zmysle § 16 uvedeného zákona za mesiac apríl 2013 vo výške 122,59 eur,

2b/ neodviedli v lehotách splatnosti podľa § 17 zák. č. 580/2004 Z.z. o zdravotnom poistení v znení neskorších predpisov, poisťovni XXXXX, preddavky na zdravotné poistenie svojich zamestnancov, ktoré zrazili z ich príjmov v zmysle § 16 uvedeného zákona za mesiac apríl 2013 vo výške 32,53 eur,

hoci v čase zrazenia poistného na sociálne poistenie a preddavkov na zdravotné poistenie zrazených zamestnancom z ich príjmov disponovala spol. XXXXX dostatkom finančných prostriedkov na ich úhradu, pričom sumy zrazených preddavkov poistného použil neoprávnene na iný účel

lebo zanikla trestnosť činu

Odôvodnenie:
            Vyšetrovateľ Okresného riaditeľstva PZ, Odboru kriminálnej polície, Oddelenia ekonomickej kriminality v Spišskej Novej Vsi (ďalej len „vyšetrovateľ PZ“) uzneseniami ČVS: ORP-617/OEK-SN-2013 zo dňa 16.08.2013 a 06.12.2013 podľa § 199 ods. 1 Tr. por. začal trestné stíhanie pre prečin neodvedenia dane a poistného podľa § 277 ods. Tr. zák. a prečin nezaplatenia dane a poistného podľa § 278 ods. 1 Tr. zák. a následne uznesením pod rovnakým číslom zo dňa 28.02.2014 podľa § 206 ods. 1 Tr. por. vzniesol XXXXX a XXXXX obvinenie pre prečin neodvedenia dane a poistného podľa § 277 ods. 1 Tr. zák. spáchaný formou spolupáchateľstva podľa § 20 Tr. zák. na tom skutkovom základe, ako je uvedené vo výrokovej časti tohto rozhodnutia.  

Vyšetrovateľ PZ po skončení skráteného vyšetrovania predložil prokurátorovi vyšetrovací spis s návrhom na zastavenie trestného stíhania obvinenýhc pre prečin neodvedenia dane a poistného podľa § 277 ods. 1 Tr. zák.  z dôvodu naplnenia zákonných predpokladov podľa § 215 ods. 1 písm. h/ Tr. por. v spojení s § 86 písm. e/ Tr. zák. 

Preskúmal som predmetný vyšetrovací spis a zistil som, že vzhľadom na splnené zákonné predpoklady je návrh vyšetrovateľa PZ dôvodný. 

V priebehu prípravného konania vyšetrovateľ PZ zdokumentoval skutkový stav veci najmä vykonanými výsluchmi obv. XXXXX a obv. XXXXX, splnomocnených zástupkýň XXXXX, pobočka Spišská Nová Ves,  XXXXX, XXXXX, XXXXX XXXXX    a XXXXX  XXXXX a výsluchmi osôb, ktoré pre spol. XXXXX pracovali. Súčasť vyšetrovacieho spisu tvoria aj listinné dôkazy, a to najmä mesačné výkazy poistného, prehľady nedoplatkov vypracovanými  jednotlivými poisťovňami, správy z bánk a výpisy z účtu, podklady z účtovníctva spol. XXXXX a znalecký posudok znalca z odboru Ekonómia a manažment, odvetvie Účtovníctvo a daňovníctvo, Personalistika a Kontroling. 
				 	 
	Vyšetrovateľom PZ zistený skutkový stav vo vyššie naznačenom smere odôvodňuje záver, že obvinení sa stíhaného skutku, ktoré má znaky trestného činu, dopustili spôsobom, ktorý je popísaný v uznesení o vznesení obvinenia. Najmä závery znaleckého posudku jasne preukázali, že spol. XXXXX, v mene ktorej obvinení ako konatelia konali, v čase splatnosti odvodov poistného na sociálne poistenie a preddavkov na zdravotné poistenie, mala dostatok finančných prostriedkov na to, aby si zodpovedné osoby svoju zákonnú povinnosť v zmysle zákona č. 461/2003 Z.z. o sociálnom poistení v znení neskorších predpisov a zák. č. 580/2004 Z.z. o zdravotnom poistení v znení neskorších predpisov riadne plnili. 

Možno teda uviesť, že na základe vykonaného dokazovanie v prípravnom konaní obv. XXXXX a obv. XXXXX preukázateľne spáchali prečin neodvedenia dane a poistného podľa § 277 ods. 1 Tr. zák. formou spolupáchateľstva podľa § 20 Tr. zák. 

	V priebehu prípravného konania dňa 28.03.2014 obvinení uhradili Sociálnej poisťovni, pobočka Spišská Nová Ves, dlžné poistné zrazené z miezd zamestnancov za mesiace marec 2013 a apríl 2014 v sume spolu 717,46 eur, ako aj ako aj dlžné preddavky na zdravotné poistenie zrazené z miezd zamestnancov, a to XXXXX za mesiac apríl 2013 v sume 122,59 eur a XXXXX za mesiac apríl 2013 v sume 32,53 eur. Uvedené úhrady zo strany obvinených potvrdili vo svojich výpovediach splnomocnené zástupkyne jednotlivých poisťovní.  

Podľa § 215 ods. 1 písm. h/ Tr. por. prokurátor zastaví trestné stíhanie, ak zanikla trestnosť činu.

Podľa § 86 písm. e/ Tr. zák. trestnosť trestného činu zaniká, ak ide o trestný čin neodvedenia dane a poistného podľa § 277 ods. 1 alebo nezaplatenia dane a poistného podľa § 278 ods. 1, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa § 86 ods. 2 Tr. zák. trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.

S prihliadnutím na vyššie konštatované skutočnosti je zjavné, že obvinení v súlade s § 86 písm. e/ Tr. zák., uhradili dlžné poistné na sociálne poistenie, ako aj dlžné preddavky na zdravotné poistenie zrazené z miezd zamestnancov za obdobia, pre ktoré im bolo vznesené obvinenie, najneskôr v nasledujúci deň po dni, keď sa mohol po skončení vyšetrovania oboznámiť s jeho výsledkami, pričom súčasne nebola na strane obvinených zistená existencia dôvodov v zmysle § 86 ods. 2 Tr. zák., ktoré by využitie inštitútu účinnej ľútosti voči nim vylučovali. 

Obvinení preto naplnili všetky zákonné predpoklady účinnej ľútosti stanovej Trestným zákonom, na čo bolo potrebné reagovať vydaním rozhodnutia v zmysle § 215 ods. 1 písm. h/ Tr. por.       

Pre tieto dôvody som rozhodol tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Figula
prokurátor